
Abstract
The European Union is founded on the principles of liberty, democracy, human rights and fundamental freedoms and the rule of law. This includes the objective of promoting respect for international humanitarian law. International humanitarian law, known as „law of armed conflict” or „right war” aimed at mitigating the effects of armed conflict by protecting those not taking part in the conflict, or no longer taking part in them and by regulating means and methods battle.
1. Uniunea Europeană.
Două decizii cu rază mare de acţiune politică au avut o influenţă politică decisivă asupra Europei la mijlocul secolului trecut: decizia SUA de a rămâne prezente în Europa şi faptul că Franţa şi Germania au mizat pe principiul integrării, începând cu domeniul economic.[2]
O ordine în întregime nouă s-a născut în Europa, sau mai precis în Europa Occidentală, o dată cu ideea integrării europene şi realizarea ei, la care s-a asociat însuşi cursul istoriei europene. Acest nou principiu, aproape revoluţionar, de organizare politică a statelor europene revine Franţei şi marilor săi oameni politici, Robert Schuman şi Jean Monnet. Realizarea sa progresivă, de la întemeierea Comunităţii Europene a Cărbunelui şi Oţelului până la crearea unei pieţe interne şi a monedei comune, s-a bazat, în toate stadiile de dezvoltare, în special pe alianţa franco-germană de interese. Totuşi, niciodată această organizaţie nu a avut un caracter exclusiv; ea a fost deschisă mereu celorlalte ţări europene şi aşa va trebui să fie în continuare. Integrarea europeană era răspunsul la secolele de echilibru precar între puterile continentale europene, care bascula regulat în războaie de hegemonie, devastatoare căruia cele două războaie mondiale îi sunaseră apogeul funest. De aceea, începând din 1995, gândirea europeană a fost mereu şi rămâne, în principal, întemeiată pe neacceptarea principiului echilibrului puterilor, a unui sistem de echilibru european şi a setei de hegemonie a câtorva state, iscată de Pacea de la Westfalia din 1648, manifestată printr-o suprapunere strânsă a intereselor primare ale acestor state şi prin transferul unei părţi a drepturilor suveranităţii naţionale către instituţii europene supranaţionale.
Uniunea Europeană este singura organizaţie cu caracteristici vădit supranaţionale, în sensul că actele sale constitutive îi obligă pe membri ca deciziile instituţiilor europene comunitare să fie direct, imediat şi prioritar aplicabile în statele ce o compun. Încă din 1952 s-a încercat şi instituirea unei Comunităţi Europene de Apărare (CEA) proiectul de tratat prevăzând în Titlul al II-lea “Dispoziţii militare” un capitol asupra Statutului Forţelor Europene de Apărare în care se preciza că CEA are aceleaşi drepturi şi obligaţii ca şi statele, după dreptul cutumiar al ginţilor în ce priveşte forţele lor naţionale şi membrii acestor forţe, CEA fiind ţinută să respecte regulile de drept convenţional al războiului care obligă unul sau mai multe state membre; ceea ce înseamnă că din punct de vedere al dreptului ginţilor, Forţele europene de apărare vor avea acelaşi tratament ca şi forţele naţionale ale statelor membre şi combatanţilor respectivi (art. 80). CEA trebuia să vegheze ca Forţele europene de apărare să se conformeze regulilor dreptului internaţional umanitar asigurând reprimarea tuturor violărilor (art. 81). Tratatul instituind CEA n-a putut însă intra în vigoare deoarece Franţa nu l-a ratificat în 1954, iar construcţia europeană va fi relansată în anii 90. Astăzi, pe baza Tratatului de la Maastricht din 1993, aşa cum a fost modificat la Amsterdam în 1997, la Nisa, Copenhaga în 2002, literatura de specialitate juridică apreciază că Uniunea Europeană se prezintă ca o structură de “templu grecesc”, bazată pe trei piloni de natură juridică diferită, unul comunitar (Comunitatea Europeană) şi alţi doi de natură interguvernamentală, în care integrarea n-a fost încă definitivată, şi anume Politica Externă şi de Securitate Comună (PESC) şi, respectiv, Cooperarea în domeniul Justiţiei şi Afacerilor Interne (CJAI).
Această construcţie juridică originală distinge deci CE (ca organizaţie supranaţională a Uniunii Economice şi Monetare) de ceilalţi doi piloni care sunt supuşi unor reguli mai puţin integratoare, dar mai eficace şi mai constrângătoare decât cele care guvernează cooperarea interguvernamentală de tip clasic.[3]
2. Politica de securitate comună a Uniunii Europene
Marile etape ale construcţiei europene au vizat şi prevăd, prin obiectivele propuse, formarea unei Europe unite, privită ca o entitate teritorială, politică şi juridică, stabilă, bazată pe existenţa unor tratate negociate fără constrângeri, care să-i ofere un statut propriu în lume, diferit de schemele naţionale clasice, dar cu competenţe transferate de la suveranitatea naţională la alte forme de identitate naţională raportate la noile valori europene.
Tratatul de la Maastricht semnat la începutul lui 1992 şi intrat în vigoare în noiembrie 1993, reprezintă documentul fondator al UE, care pune bazele Uniunii Economice şi Monetare (UEM), ca prim pilon al UE, alături de alţi doi piloni: PESC (Politique Etrangere et de Securite Comune) şi cel de-al treilea pilon, Justiţie/Poliţie/Securitate. În timp ce primul pilon funcţionează conform regulilor comunitare ale Tratatului de la Roma, prin luarea deciziilor cu majoritate calificată, ceilalţi doi piloni funcţionează conform regulilor cooperării interguvernamentale prin luarea deciziilor în unanimitate.
Tratatul asupra Uniunii Europene, prin conţinutul art. J1(1) şi J4(1) din Titlul V (Prevederi pentru o politică externă şi de securitate comună – PESC), sugerează un mandat clar al Uniunii Europene în ceea ce priveşte prevenirea conflictelor şi gestionarea crizelor. “Uniunea Europeană şi statele sale membre vor defini şi vor pune în practică o politică externă şi de securitate comună (…) acoperind toate domeniile politicii externe şi de securitate.” De asemenea, “PESC va include toate aspectele referitoare la securitatea Uniunii, inclusiv eventuala formulare a unei politici comune de apărare, care cu timpul ar putea conduce la o apărare comună.” Articolul J1(2) înscrie următoarele două aspecte printre obiectivele PESC:
a) de a menţine pacea şi de a întări securitatea internaţională, în concordanţă cu principiile Cartei Organizaţiei Naţiunilor Unite, cu ale Actului Final de la Helsinki şi cu obiectivele Cartei de la Paris;
b) de a dezvolta şi consolida democraţia şi statul de drept, cât şi respectarea drepturilor omului şi a libertăţilor fundamentale
Elementele de bază ale PESC oferă un mandat mai explicit pentru prevenirea conflictelor şi gestionarea crizelor. În secţiunea 8 a raportului se arată “PESC trebuie să contribuie la asigurarea unei acţiuni externe a Uniunii la evenimentele lumii contemporane şi să fie mai activă în urmărirea intereselor Uniunii, pentru crearea unui mediu internaţional favorabil păcii. Aceasta va permite Uniunii Europene să dispună de o capacitate sporită, pentru a aborda adevăratele cauze ale conflictelor, anticipând astfel izbucnirea crizelor. Mai mult decât atât, Uniunea va putea să prezinte statelor terţe propriile sale scopuri şi interese şi să coreleze mai bine aşteptările acelor părţi cu cele ale Uniunii.[4] De asemenea, în Secţiunea 10 a raportului conţine şase exemple de obiective specifice pe care Uniunea ar trebui să le definească pentru a putea identifica domeniile în care poate fi imaginate o acţiune comună în prevenirea conflictelor şi gestionarea crizelor:
– întărirea principiilor şi instituţiilor democratice şi respectarea drepturilor omului;
– promovarea stabilităţii politice regionale şi contribuţia la crearea cadrului politic şi/sau economic, care să încurajeze cooperarea regională sau eforturile îndreptate către integrarea regională sau subregională;
– consolidarea cooperării existente pe probleme de interes internaţional, cum ar fi lupta împotriva proliferării armamentului;
– promovarea şi sprijinirea unei bune guvernări;
– contribuţia la o coordonare internaţională mai eficientă pentru a face faţă situaţiilor de urgenţă;
– contribuţia la prevenirea şi reglementarea conflictelor.
În cadrul procesului integrării europene a evoluat şi componenta de apărare a acesteia, care desigur a parcurs diferite etape divergente şi convergente de dezvoltare. Important este faptul că, după 1990, eforturile comune de realizare a păcii şi stabilităţii în Europa s-au intensificat şi amplificat, iar aşteptările sunt promiţătoare.          Construcţia apărării europene a devenit o realitate şi se bazează pe fundamente conceptuale, militare şi juridice. Din punct de vedere conceptual, statele membre ale Uniunii Europene au devenit din ce în ce mai conştiente că războiului rece s-a încheiat, iar măsurile de creştere a încrederii şi securităţii între naţiunile Europei trebuie să se intensifice.
Din punct de vedere militar, problemele apărării europene nu sunt aşa de simple, în condiţiile în care NATO funcţionează ca o organizaţie puternică de mai bine de 50 de ani, iar Europa doreşte  să deţină structuri proprii de apărare. Dar negocierile şi reconcilierile la nivel european par să rezolve această problemă. În cursul ultimilor ani, după summit-ul de la Berlin din iunie 1996, evoluţiile pozitive din cadrul Alianţei Nord-Atlantice sunt favorabile dezvoltării unei “politici europene de apărare care să conducă la o apărare comună. Consensul euro-american, în relaţia între apărarea euroatlantică şi apărarea europeană, a început să dea roade şi să rezolve problemele apărute. Opţiunea referitoare la apărarea teritoriilor ţărilor membre ale NATO, în conformitate cu articolul V, este deocamdată cea mai raţională. Este deosebit de costisitor să se construiască o filieră militară europeană în afara NATO, în situaţia când există deja aceste structuri militare atlantice care rezolvă problemele apărării europene.
Alianţa recunoaşte conceptul ESDP (European Security and Defence Policy) şi doreşte ca prin restructurare să se ajungă la o “europenizare” a alianţei, astfel încât în cadrul structurilor de comandament să existe funcţii în care să fie încadraţi mai mulţi europeni. Pe de altă parte, Alianţa poate pune la dispoziţia europenilor mijloacele militare de care duc lipsă, în special pentru transportul aerian şi obţinerea informaţiilor cu ajutorul sateliţilor. Instrumentul care poate concentra această complementaritate euro-atlantică este conceptul CJTF (Combined Joint Task Forces), prin care deciziile se pot lua în funcţie de fiecare caz în parte, cu condiţia de a se realiza cooperarea cu SUA în această problemă.
Din punct de vedere juridic s-au stabilit reglementări diverse, care au dovedit că preocuparea pentru implementarea dreptului internaţional umanitar de către forţele de coaliţie nu este numai o noutate, dar şi că UE, care în perspectivă doreşte să se implice în acţiunile de management al crizelor este preocupată de respectarea dreptului internaţional umanitar.
3. Dreptul internaţional umanitar în Politica Externă de Securitate Comună a Uniunii Europene
Atât timp cât eşafodajul european iniţiat în 1950 a rămas la nivelul aspiraţiilor de integrare europeană, n-au existat preocupări faţă de dreptul internaţional umanitar. Dacă, în virtutea unei competenţe generale conferite Uniunii Europene în privinţa problematicii drepturilor omului, singurele referiri la această ramură a dreptului internaţional erau prezente în cadrul instrumentelor Politicii Externe şi de Securitate Comună (PESC), acestea din urmă au devenit mult mai concise şi au cuprins dimensiunea dreptului internaţional umanitar. Includerea acestor prevederi convenţionale nu s-a realizat fără dificultate. Având antecedente în Cooperarea Politică Europeană realizată în anii 70, PESC a fost consacrată de titlul al V-lea al Tratatului asupra Uniunii Europene acoperind aspectele diplomatice şi de apărare a spaţiului comunitar având patru obiective: salvgardarea valorilor comune, a intereselor fundamentale, a independenţei şi integrităţii Uniunii, în conformitate cu principiile Cartei Organizaţiei Naţiunilor Unite; întărirea securităţii Uniunii sub toate formele sale; menţinerea păcii şi securităţii internaţionale în conformitate cu principiile Cartei Naţiunilor Unite ca şi cu principiile Actului Final de la Helsinki şi cu obiectivele Cartei de la Paris; dezvoltarea şi întărirea democraţiei şi a statului de drept ca şi a respectului faţă de drepturile omului şi faţă de libertăţile fundamentale. Referitor la „valorile comune” sau la „drepturile omului” ne îndreptăţesc să credem că includ şi problematica dreptului internaţional umanitar, chiar dacă numai într-un mod indirect. Este normal să fie aşa din moment ce, potrivit art. J7, PESC cuprinde „Ansamblul chestiunilor relative la securitatea Uniunii, înţelegând definirea progresivă a unei politici de apărare comună care ar putea conduce la apărarea comună, iar Uniunea Europei Occidentale face parte integrantă din dezvoltarea Uniunii dându-i accesul la o capacitate operaţională de apărare, inclusiv misiuni umanitare şi de evacuare, misiuni de menţinere a păcii, misiunile forţelor armate pentru gestionarea crizelor şi misiunilor de restabilire a păcii. Prin urmare, apreciem că inserarea în cuprinsul acestui referat a unor referiri, chiar sumare, la rolul şi locul UEO în context euroatlantic, ni se par relevante privind noua politică de securitate colectivă.
Uniunea Europeană reuneşte state care, prin Tratatul de la Bruxelles din 1948, au convenit ca în caz de agresiune armată pe continentul european să-şi acorde asistenţă prin toate mijloacele de care dispun. Din 1990, statele membre au decis consolidarea rolului său operaţional prin crearea Eurocorpului şi extinderea obiectivelor sale, Astăzi, UEO reprezintă articulaţia comună NATO şi Uniunea Europeană fiind considerată „braţul înarmat al UE” şi „braţul european al NATO”.
Membrii Uniunii Europene sunt angajaţi la obiectivul realizării unei Politici Externe şi de Securitate Comună, care va cuprinde toate chestiunile relative la securitatea Uniunii, inclusiv conceperea finală a unei politici comune în domeniul apărării care, cu timpul, ar putea evolua către o apărare comună compatibilă cu cea a Alianţei Nord-atlantice. UEO este o parte integrantă a dezvoltării Uniunii.[5] Prin dublul său rol de componentă de apărare a Uniunii Europene şi de pilon european al Alianţei Atlanticului, UEO, aduce o importantă dimensiune suplimentară la securitatea europeană. Recunoscând acest dublu rol şi dorind să contribuie la dezvoltarea sa pe viitor, şefii de stat şi de guvern ai ţărilor NATO au exprimat, în ianuarie 1996, disponibilitatea lor de a pune la dispoziţie bunuri comune ale Alianţei în baza consultărilor din Consiliul Nord-Atlantic, pentru operaţiuni UEO întreprinse de aliaţii europeni în realizarea Politicii lor Externe şi de Securitate Comune.
Toţi membrii cu drepturi depline ai UEO sunt şi membri NATO. Datorită efectului cumulativ al garanţiilor de securitate oferite de Articolul V al Tratatului modificat de la Bruxelles şi al articolului 5 al Tratatului de la Washington, menţinerea acestei legături este esenţială. În consecinţă, ambele procese de lărgire trebuie să fie compatibile şi să se susţină reciproc. Totodată, UEO evoluează ca o componentă de apărare a Uniunii Europene, ceea ce întăreşte relaţiile dintre cele două organizaţii. O amplă convergenţă finală a admiterii ca membru NATO, Uniunea Europeană şi UEO ar avea efecte pozitive ce au perspective de a deveni membri ai Uniunii Europene şi care şi-a manifestat interesul de a se alătura NATO.
Deşi în cadrul cooperării politico europene, organismul regional s-a pronunţat asupra a numeroase situaţii conflictuale, acesta ezită încă să evoce prevederile dreptului internaţional umanitar, preferând să utilizeze sensul mult prea generos şi prea larg al drepturilor omului. În afara contribuţiei evident substanţiale a fiecărui membru în acest domeniu, instituţiile comunitare ca şi structurile militare integrate s-au implicat puţin în asigurarea cunoaşterii, respectiv aplicării prevederile dreptului internaţional umanitar, plecându-se probabil de la ideea că aceasta este o chestiune ce ţine de competenţa exclusivă a statelor suverane. O asemenea atitudine reflectă, fără echivoc, (abţinerea), reţinerea în invocarea respectării acestui drept ataşat unei funcţii esenţialmente etatice şi de care Uniunea nu dispune încă efectiv: folosirea forţei armate. Pe de altă parte, dacă Uniunea Europeană deţine o capacitate operaţională de securitate, organele Uniunii trebuie să fie preocupate şi de legalitatea utilizării acesteia. Statele membre ale Uniunii Europene sunt însă extrem de fidele idealurilor Consiliului Europei şi convenţiilor în domeniu elaborate în acest cadru. Convenţia Europeană a Drepturilor Omului, Convenţia Europeană asupra imprescriptibilităţii crimelor de război şi a crimelor contra umanităţii, Convenţia europeană pentru prevenirea torturii şi a pedepselor sau tratamentelor inumane sau degradante, Convenţia europeană pentru reprimarea terorismului,[6] fiecare din acestea conţinând prevederi conexe cu dreptul internaţional umanitar.
Angajându-se pe făgaşul dreptului internaţional umanitar, Uniunea Europeană se confruntă, aşadar, pe un domeniu în care exercitarea competenţelor nu este în mod clar definită în prevederile tratatelor constitutive. Acestei dificultăţi i se adaugă legătura dintre dreptul internaţional umanitar şi Uniunea Europeană afectată de teama eterogenă pe care statele membre o au faţă de aplicarea instrumentelor juridice.[7]
Totuşi, apropierea progresivă a statelor membre de acest domeniu, extinderea dreptului internaţional cutumiar care evidenţiază punctele de vedere etatice şi, mai ales, înscăunarea interdependenţei diferitelor instrumente juridice de protecţie a omului au propulsat dreptul internaţional umanitar.
Includerea dreptului internaţional umanitar în rândul obiectivelor Uniunii Europene a urmat unui proces etapizat al cărui cadru de reprezentare a constituit-o Politica Externă şi de Securitate Comună (PESC).
Îmbinând dreptul internaţional umanitar întâi în politică şi dreptul său declarativ, apoi în cadrul actelor sale rigide, Uniunea Europeană este pentru această ramură precum o locomotivă pentru organizaţiile internaţionale.[8] Participarea Uniunii la afirmarea dreptului internaţional umanitar s-a exercitat esenţialmente prin actele heteronormative. Totuşi, anumite instrumente juridice dezvoltate de organizaţia regională imprimă o dimensiune autonormativă, care face din ea însăşi şi din statele membre, mijloace obligatorii de promovare a dreptului internaţional umanitar.
Departe ca dreptul internaţional umanitar să-şi piardă însemnătatea, această organizaţie regională îi oferă o nouă perspectivă îmbogăţită şi îi dă posibilitatea întăririi dispoziţiilor sale convenţionale şi să-şi îndeplinească importantele funcţii de iniţiativă şi de supraveghere în extinderea, difuzarea precum şi în aplicarea Convenţiilor de la Geneva şi a Protocoalelor lor Adiţionale. În acest sens, Parlamentul Uniunii Europene a adoptat la 16 martie 2000, Rezoluţia asupra susţinerii Convenţiilor de la Geneva din 1949 şi a dreptului internaţional umanitar avându-se în vedere că acestea împreună cu Protocoalele lor Adiţionale din 1971, reprezintă fundamentul dreptului internaţional umanitar aplicabil în timp de conflict armat internaţional şi neinternaţional; că aceste tratate juridice internaţionale sunt astăzi mai importante ca oricând, aplicarea lor cerând atenţie şi activitate continuă; că fiecare din statele membre ale Uniunii Europene au înţeles, ratificând aceste convenţii, să respecte şi să facă să fie respectat dreptul internaţional umanitar; că valorile umanitare, aşa cum au fost definite de cele patru Convenţii din 1949, trebuie să orienteze activitatea Uniunii Europene în situaţiile la care ele se referă; luarea în considerare a mandatului conferit Comitetului Internaţional de Cruce Roşie de Convenţia din 1949 şi rolul acestuia ca organizator internaţional neutru şi imparţial în aplicarea şi diseminarea dreptului internaţional umanitar.
Conflictul din ex-Iugoslavia, Afganistan şi din Irak au servit drept început al dreptului internaţional umanitar şi au evidenţiat întregul interes pe care-l poate acoperi pentru Uniunea Europeană respectarea şi promovarea unui astfel de instrument juridic. Cu toate acestea, chiar dacă referirile la dreptul internaţional umanitar  au fost din ce în ce mai frecvente, ele au rămas difuze şi răzleţe, fără o legătură veritabilă, dar, mai ales, au reflectat o absenţă a strategiei globale în materie şi au relevat o manevră fracţionată de abordare a subiectului. Folosirea textelor de drept internaţional umanitar nu era decât sumară, reflectând sentimentul că această ramură a dreptului internaţional public nu figurează încă printre componentele şi obiectivele esenţiale ale PESC. Cu toate acestea, acest deficit al Uniunii Europene în ceea ce priveşte folosirea directă a dreptului internaţional umanitar trebuie să fie acoperit, deoarece cu timpul şi datorită practicii, Convenţiile de la Geneva şi Protocoalele Adiţionale au devenit instrumente recurente ale PESC. Revenind la etapizarea despre care tocmai am vorbit cred că se poate remarca, începând cu 1990, o recrudescenţă a referirilor la dreptul de la Geneva. Iar piatra unghiulară a acestei practici o constituie declaraţia di 1999, privind cea de-a cincizecea aniversare a Convenţiilor de la Geneva, singura care vizează exclusiv dreptul internaţional umanitar.
În această declaraţie Uniunea Europeană reaminteşte importanţa pe care o acordă acestei convenţii, arătând voinţa statelor membre de a respecta şi promova dreptul internaţional umanitar. De asemenea, confirmă extinderea unei protecţii globale a persoanei şi reafirmă că acestea constituie fundamentul principiilor umanitare, solicitând părţilor care nu au făcut-o să adere la aceste instrumente.
Prin faptul că precizează urmările ce pot fi angajate împotriva autorilor violărilor prevederilor dreptului internaţional umanitar şi că stigmatizând încălcările masive ale dreptului internaţional umanitar trasează toate neajunsurile instituite convenţional, declaraţia oficializează interesul pe care Uniunea Europeană îl acordă dreptului internaţional umanitar. Totodată subliniază că acele Convenţii de la Geneva nu sunt simple instrumente juridice şi nici simple referiri destinate să evidenţieze în mod sporadic o acţiune declamatorie, ci din contră, ele furnizează o bază juridică minimă de natură a se impune părţilor beligerante atunci când organizaţii regionale se pronunţă asupra unei situaţii conflictuale.
În egală măsură, actele declaratorii al Uniunii recurg la textele generale ale actului convenţional, punând în evidenţă necesitatea respectării dreptului internaţional umanitar sau de a denunţa violările. Atunci când este cazul, în faţa atrocităţilor, Uniunea Europeană nu ezită să sublinieze necesitatea aplicării cu precădere a elementelor specifice ale acestui corpus juridic.[9]
Uniunea va accentua asupra obligaţiilor părţilor implicate într-un conflict armat constând în special: angajarea responsabilităţilor autorilor de infracţiuni grave; păstrarea proporţionalităţii în atac, interzicerea represaliilor împotriva civililor, acordarea ajutorului umanitar fără nici un obstacol sau respectarea populaţiei civile în toate circumstanţele etc. Aceste referiri sunt în cazul conflictelor armate internaţionale.
În situaţia conflictelor armate neinternaţionale, Uniunea Europeană invocă respectarea fermă a drepturilor omului sau a dreptului internaţional în general, atunci când mijloacele utilizate în scopul represiunii şi acţiunile conduse de părţile implicate depăşesc cu siguranţă statutul simplelor tulburări interioare sau a unor tensiuni interne pentru a trece de aici la un veritabil conflict armat ce implică nu numai aplicarea drepturilor omului ci şi a dreptului internaţional umanitar.
4. Tendinţe în evoluţia aplicării şi diseminării dreptului internaţional umanitar în cadrul Uniunii Europene
4.1. Respectarea dreptului internaţional umanitar
Dacă Uniunea Europeană va juca pe viitor un rol major în această dimensiune a dreptului internaţional umanitar, şi suntem încredinţaţi spre un răspuns afirmativ, aceasta se va datora statelor membre care au văzut în organizaţia regională un mijloc de a face să se respecte convenţiile . Respectarea dreptului internaţional umanitar este relevantă în operaţiile conduse de Uniunea Europeană, când situaţia în care se acţionează poate fi calificată drept conflict armat între părţile implicate.
Existenţa unei astfel de situaţii trebuie stabilită de la caz la caz, în funcţie de natura şi circumstanţele fiecărei operaţiuni.[10] Ca urmare responsabilitatea de a se conforma Dreptului Internaţional Umanitar, în operaţiile sub comanda Uniunii Europene, revine în primul rând statelor ce au trupe în acea operaţiune. Prin exercitarea strategiei şi a controlului politic, Uniunea Europeană va asigura ca toate regulile esenţiale de drept internaţional umanitar să fie luate în considerare, iar organele care se ocupă de Politica de Securitate şi de Apărare vor fi sprijinite în mod adecvat pentru a asigura informarea şi însuşirea cestora.
Indiferent de calificarea juridică a operaţiunilor Uniunii Europene, forţele participante trebuie, în toate împrejurările, să acorde o atenţie deosebită potenţialelor consecinţe umanitare ale operaţiilor. În domeniul asistenţei medicale şi al acţiunilor de ajutor experţii au reafirmat că, toate persoanele, fie militari sau civili care au nevoie de asistenţă medicală trebuie să fie tratate în mod uman şi fără discriminări bazate pe sex, rasă, naţionalitate, religie, opinii politice şi alte asemenea criterii. În aceeaşi măsură are nevoie personalul medical şi religios şi cel de asigurare a asistenţei medicale. Alte domenii concrete ori categorii de persoane care cad sub incidenţa normelor dreptului internaţional umanitar sunt:
– personalul, materialele şi misiunile oricărui organism imparţial, cum ar fi Comitetul Internaţional de Cruce Roşie, angajat în special cu ajutorarea populaţiei civile;
– protecţia civililor şi a populaţiei civile;
– protecţia femeilor şi a copiilor;
– protecţia obiectivelor culturale şi religioase;
– alegerea mijloacelor şi metodelor de a duce războiul;
– principiul necesităţii şi proporţionalităţii.
De asemenea, toate persoanele aflate în puterea Forţei Uniunii Europene trebuie tratate cu umanitate în toate circumstanţele, iar celor acuzate pentru acte ilegale comise trebuie să li se asigure cel puţin un standard minim umanitar şi vor fi judecate oferindu-li-se garanţii de independenţă şi imparţialitate.
Uniunea Europeană oferă astăzi o perspectivă nouă, în special prin participarea la elaborarea normativă a dreptului internaţional umanitar care îi permite un drept declarativ precursor, în timpul politicii declarative dusă de organizaţie. Acest drept declarativ, care tinde la o recunoaştere legislativă reală, latentă sau potenţială a unui act iniţial nerestrictiv şi care propune un comportament dat destinatarilor săi, în cadrul domeniilor şi competenţelor care autorizează scopurile Tratatului asupra Uniunii Europene consolidate, posedă o dinamică juridică specifică. Deşi valoarea sa normativă nu este aceea a unei obligaţii convenţionale, aceasta nu înseamnă că produce mai puţine efecte juridice în măsura în care consolidează existenţa unei reguli în formare sau contribuie la furnizarea unei baze de emergenţă a unei opinio juris necesară la stabilirea unei noi reguli.[11]
Alături de mijlocul contractual clasic, trebuie, în egală măsură să admitem că practica acestui soft law este una a surselor principale de drept internaţional umanitar contemporan alături de cea a cutumei instantanee agreate de specialişti în domeniul dreptului internaţional al mediului, ramuri aparte ale dreptului internaţional public. În această privinţă, rolul organizaţiei internaţionale este de a chema la progres, în măsura în care statele par din ce în ce mai puţin capabile să îndeplinească cerinţele normative ale comunităţii internaţionale de a înlesni procedeele clasice ale formării legii (dreptului).
4.2. Diseminarea dreptului internaţional umanitar
Difuzarea principiilor şi regulilor fundamentale ale dreptului internaţional umanitar trebuie să fie încurajată şi chiar augmentată în viitor, iar forţelor participante la operaţiunile conduse de Uniunea Europeană trebuie să li se asigure accesul corespunzător la asistenţă juridică. Anumite principii generale ale dreptului internaţional umanitar au fost în mod clar reafirmate în practică, prin aceasta consolidându-şi autoritatea.
Uniunea Europeană a făcut eforturi în nenumărate rânduri să promoveze şi să difuzeze aceste principii generale, cuprinzând astfel numeroase dispoziţii din Convenţiile de la Geneva şi din Protocoalele Adiţionale. Paralel cu aceste demersuri de consolidare a normelor fundamentale ale dreptului internaţional umanitar, Uniunea Europeană contribuie în egală măsură la constatarea noilor concepte în materie, în special incriminarea încălcărilor dreptului conflictelor armate neinternaţionale.
Exprimându-şi în nenumărate rânduri dorinţa de a reuşi reprimarea infracţiunilor de drept internaţional umanitar în perioada conflictelor armate neinternaţionale, Uniunea Europeană şi-a demarat acţiunea în mod progresiv implicând atât organizaţiile internaţionale cât şi statele.
Prin intermediul diplomaţiei Uniunea Europeană şi-a exprimat astfel opinia cu privire la reprimarea încălcărilor dreptului internaţional umanitar în cadrul comunităţilor juridice ale Convenţiilor de la Geneva, contribuind de facto la dezvoltarea unei opinio juris, element psihologic al formării cutumei, după ce a fost demarat procesul cutumiar.[12]
Iată deci, că preocuparea responsabililor Uniunii Europene pentru implementarea dreptului internaţional umanitar de către forţele de coaliţie, nu este o noutate, este un proces ireversibil, etapizat, în continuă creştere, a cărui finalitate noi, cei de azi, nici măcar nu îndrăznim să o întrezărim. Spunem aceasta întrucât desăvârşirea integrării europene nu este de conceput decât dacă acest proces se efectuează pe baza unei împărţiri a suveranităţii între Europa şi statul-naţiune pe de o parte şi că mondializarea şi europenizarea creează superstructuri îndepărtate de cetăţean pe de altă parte. La Maastricht, unul dintre cele trei domenii esenţiale ale suveranităţii statului-naţiune modern – moneda, securitatea internă şi securitatea externă – a fost transferat pentru prima dată sub responsabilitatea exclusivă a unei instituţii europene. Aceasta înseamnă şi un Parlament european şi un guvern, european şi el, care să exercite efectiv puterea executivă şi puterea legislativă în cadrul Europei (Uniunii, federaţiei sau cum se va numi). Această federaţie va dispune şi de o forţă armată proprie. Modalităţile de angajare, regulile şi principiile de drept vor fi elaborate de acest Parlament care va reuni diferitele elite politice naţionale, având diferite opinii publice naţionale.
Spre ce se va îndrepta dreptul internaţional umanitar în acest context, probabil germenii evoluţiei sale se vor regăsi şi în proiectul unei viitoare Constituţii europene care va trebui în special să consolideze drepturile fundamentale şi drepturile omului şi ale cetăţeanului său, Uniunea prin Guvernul ori Parlamentul său şi preia în legislaţia comunitară, in terminis, totalitatea tratatelor şi convenţiilor de drept internaţional umanitar.
În concluzie, marile etape ale construcţiei europene au vizat şi prevăd, prin obiectivele propuse formarea unei Europe unite, privită ca o entitate teritorială, politică şi juridică stabilă, bazată pe existenţa unor tratate negociate fără constrângeri, care să-i ofere un statut propriu în lume, diferit de schemele naţionale clasice, dar cu competenţe transferate de la suveranitatea naţională la alte forme de identitate naţională raportate la noile valori europene. Se poate afirma că Uniunea Europeană are în centrul atenţiei sale problemele de apărare europeană care vor avea o finalitate pozitivă în funcţie de realizările obţinute în procesul construcţiei europene şi de coordonarea eficientă a legăturilor cu structurile politice şi militare ale NATO.
5. Preocupările actuale ale Uniunii Europene privind promovarea respectării dreptului internaţional umanitar
Uniunea Europeană este întemeiată pe principiile libertăţii, democraţiei, respectării drepturilor omului şi a libertăţilor fundamentale, precum şi ale statului de drept. Aceasta include şi obiectivul de a promova respectarea dreptului internaţional umanitar. Dreptul internaţional umanitar, cunoscut şi sub denumirea „dreptul conflictelor armate” sau „dreptul războiului”, are drept scop atenuarea efectelor conflictelor armate prin protejarea celor care nu iau parte la conflicte sau care nu mai iau parte la acestea şi prin reglementarea mijloacelor şi metodelor de luptă.
Statele sunt obligate să respecte normele dreptului internaţional umanitar care sunt obligatorii în temeiul tratatului sau care fac parte din dreptul internaţional cutumiar. Acestea se pot aplica şi actorilor nestatali. Respectarea acestor norme este o preocupare cu caracter internaţional. În plus, suferinţa şi distrugerea cauzate de cazurile de încălcare a dreptului internaţional umanitar îngreunează reglementarea situaţiei care urmează conflictelor. De aceea, îmbunătăţirea respectării dreptului internaţional umanitar în întreaga lume este o chestiune de interes atât din punct de vedere politic, cât şi umanitar.
Normele dreptului internaţional umanitar au evoluat ca urmare a echilibrării necesităţilor militare şi a preocupărilor umanitare. Dreptul internaţional umanitar cuprinde norme care urmăresc să protejeze persoanele care nu iau parte în mod direct la ostilităţi sau care au renunţat să facă acest lucru, precum civilii, prizonierii de război, persoanele rănite ori bolnave, etc. Toate statele membre ale UE sunt părţi la convenţiile de la Geneva şi la protocoalele adiţionale ale acestora, fiind deci obligate să se supună normelor lor.
Obiectivul actualelor orientări este de a stabili instrumentele operaţionale pentru Uniunea Europeană şi pentru instituţiile şi organismele acesteia în scopul promovării respectării dreptului internaţional umanitar. Orientările evidenţiază angajamentul Uniunii Europene de a promova această respectare într-un mod vizibil şi consecvent. Orientările se adresează tuturor celor care acţionează în cadrul Uniunii Europene, în măsura în care chestiunile invocate intră în sfera lor de responsabilitate şi de competenţă. Acestea sunt complementare orientărilor şi altor poziţii comune deja adoptate în cadrul UE referitoare la chestiuni precum drepturile omului, tortura şi protecţia civililor. Aceste orientări sunt conforme cu angajamentul UE şi al statelor sale membre în sprijinul dreptului internaţional umanitar şi urmăresc să abordeze respectarea dreptului internaţional umanitar de statele terţe şi, după caz, de actorii nestatali care intervin în statele terţe. În timp ce acelaşi angajament se referă şi la măsurile întreprinse de UE şi de statele sale membre pentru a asigura respectarea dreptului internaţional umanitar în propriile conduite, inclusiv de către propriile forţe, aceste măsuri nu sunt incluse în aceste orientări.
Ca şi în cazul altor ramuri alte dreptului internaţional public, dreptul internaţional umanitar are două surse principale: convenţiile internaţionale (tratatele) şi dreptul internaţional cutumiar. Dreptul internaţional cutumiar este format din practica statelor, pe care acestea îl acceptă ca fiind obligatoriu. Deciziile judecătoreşti şi doctrina autorilor eminenţi constituie mijloace subsidiare pentru a determina dreptul.
Vorbind despre domeniul de aplicare, dreptul internaţional umanitar se aplică oricărui conflict armat, atât internaţional, cât şi neinternaţional şi indiferent de originea conflictului. Acesta se aplică, de asemenea, situaţiilor de ocupaţie ce rezultă în urma unui conflict armat. Diferite regimuri juridice se aplică conflictelor internaţionale armate, care au loc între state, şi conflictelor neinternaţionale (sau interne) armate, care au loc în interiorul unui stat. Dacă situaţia poate fi considerată conflict armat şi dacă este vorba despre un conflict armat internaţional sau neinternaţional, sunt întrebări complexe de fapt şi de drept, ale căror răspunsuri depind de o serie de factori. Ar trebui să se facă întotdeauna apel la experţi juridici în domeniu, care să completeze informaţiile existente despre un anumit context, pentru a se determina dacă o situaţie poate fi considerată conflict armat şi dacă, prin urmare, se aplică dreptul internaţional.
Dispoziţiile prevăzute în tratat privind conflictele internaţionale armate sunt mai detaliate şi mai elaborate. Conflictele neinternaţionale armate fac obiectul dispoziţiilor articolului 3 comun din convenţiile de la Geneva şi, în cazul în care statul în cauză este parte la protocolul adiţional II din 1977. Normele dreptului internaţional cutumiar se aplică atât conflictelor internaţionale, cât şi celor interne armate, dar, din nou, există diferenţe între cele două regimuri.
5.1 Dreptul internaţional al drepturilor omului şi dreptul internaţional umanitar
Este important să se facă distincţia între dreptul internaţional al drepturilor omului şi dreptul internaţional umanitar. Este vorba despre corpuri de lege distincte şi, deşi ambele urmăresc, în principal, protejarea persoanelor, există diferenţe importante între acestea. În special, dreptul internaţional umanitar se aplică în timpul conflictelor armate şi al ocupaţiilor. În schimb, dreptul internaţional al drepturilor omului se aplică tuturor în cadrul jurisdicţiei statului în cauză, atât pe timp de pace, cât şi în timpul unui conflict armat. Astfel, deşi distincte, ambele tipuri de norme se pot aplica unei situaţii specifice şi este deci uneori necesar să se analizeze relaţia dintre acestea. Cu toate acestea, orientările U E nu se referă la dreptul internaţional al drepturilor omului.
5.2. Responsabilitatea individuală.
Anumite încălcări grave ale dreptului internaţional umanitar sunt definite drept crime de război. Crimele de război pot avea loc în aceleaşi circumstanţe ca genocidul ori crimele împotriva umanităţii, dar cele din urmă, spre deosebire de crimele de război, nu presupun existenţa unui conflict armat. Indivizii poartă responsabilitatea personală pentru crimele de război. În conformitate cu dreptul lor intern, statele trebuie să asigure că autorii presupuşi ai acestor crime sunt deferiţi justiţiei în faţa propriilor instanţe naţionale sau a instanţelor unui alt stat sau unui tribunal penal internaţional, precum Curtea Penală Internaţională.
5.3. Orientări operaţionale actuale ale U E
Pentru a se permite întreprinderea unor acţiuni concrete, trebuie identificate fără întârziere situaţiile în care se poate aplica dreptul internaţional umanitar. Organismele competente ale UE, inclusiv grupurile de lucru corespunzătoare ale Consiliului, ar trebui să monitorizeze situaţiile din sfera lor de competenţă în care se poate aplica dreptul internaţional umanitar, bazându-se, după caz, pe opiniile privind dreptul internaţional umanitar şi aplicabilitatea acestuia. În funcţie de necesitate, acestea ar trebui să identifice şi să recomande acţiuni menite să promoveze respectarea dreptului internaţional umanitar în conformitate cu prezentele orientări. După caz, ar trebui avute în vedere consultări şi schimburi de informaţii cu factorii implicaţi calificaţi, inclusiv cu Comitetul Internaţional al Crucii Roşii (CICR) şi cu alte organizaţii relevante, precum ONU şi organizaţiile regionale. De asemenea, ar trebui luată în considerare, după caz, posibilitatea de a se recurge la serviciile Comisiei Internaţionale Umanitare de Stabilire a Faptelor instituită în temeiul articolului 90 din Protocolul adiţional I la convenţiile de la Geneva din 1949[13], care poate sprijini promovarea respectării dreptului internaţional umanitar prin capacitatea sa de stabilire a faptelor şi prin rolul său de bune oficii;
În funcţie de relevanţă, şefii de misiune ai UE şi reprezentanţii corespunzători ai UE, inclusiv şefii operaţiilor civile UE, comandanţii operaţiilor militare UE şi reprezentanţii speciali ai UE, ar trebui să includă o evaluare a situaţiei din punct de vedere al dreptului internaţional umanitar în rapoartele lor privind un anumit stat sau conflict. Ar trebui acordată o atenţie deosebită informaţiilor care indică dacă au fost comise încălcări grave ale dreptului internaţional umanitar. Atunci când este posibil, aceste rapoarte ar trebui să cuprindă de asemenea o analiză şi propuneri de posibile măsuri care ar putea fi întreprinse de UE;
Documentele de informare pentru reuniunile UE ar trebui să cuprindă, după caz, o analiză privind aplicabilitatea dreptului internaţional umanitar, iar statele membre participante la aceste reuniuni ar trebui să se asigure, de asemenea, că pot face apel la consiliere, după caz, privind chestiunile de drept internaţional umanitar care ar surveni. Situaţiile susceptibile de a degenera într-un conflict armat ar trebui aduse la cunoştinţa Grupului de lucru al Consiliului pentru drept internaţional, precum şi a altor grupuri de lucru relevante. În funcţie de necesitate şi de posibilităţi, Grupul de lucru pentru drept internaţional ar putea fi însărcinat să prezinte propuneri privind viitoarea acţiune a UE grupurilor de lucru relevante;
5.4. Modalităţi de acţiune ale U E în cadrul relaţiilor sale cu state terţe
UE dispune de o gamă variată de modalităţi de acţiune, iar în cele ce urmează, vom prezenta o listă non-exhaustivă a acestora:
(a) dialogul politic: După caz, ar trebui invocat în cadrul dialogurilor cu statele terţe subiectul referitor la respectarea dreptului internaţional umanitar. Acest lucru este deosebit de important în contextul conflictelor armate aflate în desfăşurare, atunci când au fost raportate încălcări generalizate ale dreptului internaţional umanitar. Cu toate acestea, UE ar trebui de asemenea, pe timp de pace, să invite statele care nu au făcut-o deja să adere la instrumentele importante în materie de drept internaţional umanitar, precum protocoalele adiţionale din 1977 şi Statutul CPI, şi să le pună integral în aplicare. Punerea în aplicare integrală presupune adoptarea oricăror legi de ratificare necesare, precum şi formarea personalului relevant în domeniul dreptului internaţional umanitar;
(b) declaraţiile publice generale: În declaraţiile sale publice privind chestiuni legate de dreptul internaţional umanitar, UE ar trebui, ori de câte ori acest lucru este posibil, să sublinieze necesitatea de a se asigura respectarea dreptului internaţional umanitar;
(c) demersurile şi/sau declaraţiile publice privind un anumit conflict: Atunci când sunt raportate încălcări ale dreptului internaţional umanitar, UE ar trebui să ia în considerare iniţierea unor demersuri şi emiterea unor declaraţii publice, după caz, prin care să condamne aceste acte şi să solicite părţilor să îşi îndeplinească obligaţiile în temeiul dreptului internaţional umanitar şi să întreprindă măsuri concrete de împiedicare a altor încălcări;
(d) măsuri restrictive/sancţiuni: Recurgerea la măsuri restrictive (sancţiuni) poate fi o modalitate eficientă de promovare a respectării dreptului internaţional umanitar. În consecinţă, ar trebui să se ia în considerare posibilitatea recurgerii la aceste măsuri împotriva părţilor la un conflict, fie că este vorba despre state sau despre non-state, precum şi împotriva persoanelor, după caz şi în conformitate cu dreptul internaţional;
(e) cooperarea cu alte organisme internaţionale: După caz, UE ar trebui să coopereze cu ONU şi cu organizaţiile regionale relevante în scopul promovării respectării dreptului internaţional umanitar. De asemenea, statele membre ale UE ar trebui să urmărească acelaşi obiectiv în acţiunile lor, după caz, în calitate de membre ale altor organizaţii, inclusiv ale Organizaţiei Naţiunilor Unite. Comitetul Internaţional al Crucii Roşii deţine un rol întemeiat pe un tratat, recunoscut şi stabilit cu mult înainte de o organizaţie umanitară neutră şi independentă care promovează respectarea dreptului internaţional umanitar;
(f) operaţiile de gestionare a crizelor: După caz, atunci când se elaborează mandatele operaţiilor UE de gestionare a crizelor, ar trebui luată în considerare importanţa prevenirii şi a reprimării încălcărilor dreptului internaţional umanitar de ţările terţe. Dacă este necesar, acest fapt poate include culegerea de informaţii care pot fi utile CPI[14] sau în cazul altor anchete privind crime de război;
(g) responsabilitatea individuală: Deşi, în situaţiile care urmează unui conflict, este uneori dificil să se echilibreze obiectivul general de stabilire a păcii şi necesitatea de combatere a impunităţii, Uniunea Europeană ar trebui să asigure că nu rămân nepedepsite crimele de război. Pentru a avea un efect disuasiv în timpul unui conflict armat, judecarea crimelor de război trebuie să fie vizibilă şi să aibă loc, în limita posibilităţilor, în statul în care au avut loc încălcările. Prin urmare, UE ar trebui să încurajeze statele terţe să adopte măsuri naţionale de drept penal pentru a pedepsi încălcările dreptului internaţional umanitar. Sprijinul acordat de UE Curţii Penale Internaţionale şi măsurile luate în vederea judecării criminalilor de război ar trebui plasate în acest context;
(h) formarea: Formarea în dreptul internaţional umanitar este necesară pentru a se asigura respectarea dreptului internaţional umanitar în timpul unui conflict armat. Formarea şi instruirea trebuie să aibă loc şi pe timp de pace. Acest lucru este valabil pentru întreaga populaţie, deşi ar trebui acordată o atenţie deosebită grupurilor relevante precum responsabilii cu aplicarea legii. Obligaţii suplimentare se aplică formării personalului militar. UE ar trebui să analizeze posibilitatea de a furniza sau de a finanţa formare şi instruire în domeniul dreptului internaţional umanitar în ţările terţe, inclusiv în cadrul programelor mai ample de promovare a statului de drept;
(i) exportul de arme: Poziţia comună 2008/944/PESC a Consiliului de definire a normelor comune care reglementează controlul exporturilor de tehnologie şi echipament militar[15] prevede că ar trebui examinată respectarea dreptului internaţional umanitar de o ţară importatoare înainte de a se acorda licenţele de export în ţara respectivă. Această poziţie comună înlocuieşte Codul de conduită al Uniunii Europene privind exporturile de echipament militar, adoptat de Consiliu la 8 iunie 1998.

